text: Una menor atropellada en un pas de vianants a Sabadell
  Atropellen una nena mentre travessava un pas de vianants a Sabadell
  Tot i l'ensurt, la menor ha patti ferides de caràcter lleu
  per Redacció dimecres, 3 d'abril 2019 - 08:38h
  La menor creuava un pas de vianants en el moment de l'atropellament | Twitter
  Una nena va resultar ferida lleu aquest passat dimarts a la tarda en ser atropellada per un vehicle a Sabadell. Poc després de les 18:30 hores de la tarda i segons relaten testimonis dels fets, un cotxe hauria sobrepassat el pas de vianant i colpejat la petita, a la Via Massagué, a l'altura del carrer Escola Pia.
  La menor va ser atesa pels Serveis d'Emergències Mèdiques, que van desplaçar-se immediatament al lloc dels fets. Tot i el gran ensurt, la nena ha patit ferides de caràcter lleu, segons avança 'Nació Digital'.
  El nen de dos anys que va perdre la vida en un pas de vianant a Osona
  L'atropellament, tot i que amb millor final, ens recorda la tragèdia del passat 25 de març a Osona. Aquell dia un menor de dos anys moria atropellat a la BV-5305 a Taradell, en un accident en una zona urbana del municipi. El nen va ser atropellat, per un vehicle de Protecció Civil mentre creuava un pas de vianants. Els Mossos van detenir el conductor del turisme com a autor d'un homicidi imprudent.
  A les 16.35 hores, els Mossos d'Esquadra van rebre l'avís que els informava del tràgic succés. Segons informava Trànsit, un turisme, per causes que encara s'estan investigant, havia atropellat al menor d'edat que creuava pel pas de vianants. Tal com explicava 'Ràdio Taradell', el nen de poc més de dos anys s'hauria escapat de la mà d'un familiar. A causa de l'impacte, el nen va resultar ferit crític i va haver de ser traslladat a l'Hospital de Vic, on no es va poder fer res per a salvar la seva vida.
  També et pot interessar: Un conductor atropella un ciclista a l'Anoia
  Un ciclista, fugat després d'atropellar un nen a Barcelona
  Encara es busca a la ciutat comtal un home que circulava amb bicicleta per l'avinguda Diagonal de Barcelona, quan va atropellar un adult i un nen i va fugir a l'acte. Es va obrir una investigació per identificar l'autor d'atropellament greu, que va tenir lloc aquest passat dissabte, 30 de març, a les 15.07 hores, just davant del Palau de Pedralbes. La policia ha publicat una imatge de l'home circulant amb la bicicleta per la vorera, demanant col·laboració ciutadana.
  Diversos usuaris de Twitter apunten que el menor d'edat atropellat podria ser un nen de menys d'un any, que va resultar ferit de gravetat, tot i que es troba estable en aquests moments.